(39 a) Ehkki biomassist saadavat energiat ei tohiks toota toorainetest, mis on saadud tunnustatud kõrge bioloogilise mitmekesisusega aladelt või suurte süsinikuvarudega aladelt, näiteks inimtegevusest oluliselt puutumata metsadest ja/või püsivalt metsaga kaetud aladelt, võib surve looduslikele metsadele biokütuste suuremahulisema  tootmise ettekavatsemata tagajärjena siiski osutuda suureks. Näiteks, kui suurenenud biodiisli nõudluse tõttu suureneb nõudlus taimeõli järele, võib selle üks võimalik tagajärg olla metsade raiumine, et saada maad sojaubade või palmiõli tootmiseks. Mõnel juhul võib selline raie toimuda vaatamata sellele, et see on riiklike või rahvusvaheliste õigusnormidega keelatud. Lisaks sellele on peaaegu igasuguse maamahuka tegevuse ulatuse või mahu suurendamise vältimatu tagajärg üht või teist liiki surve maale. Siiski on  tähtis, et EL looks stiimulid sellise mõju minimeerimiseks; eriti peaks olema ELi tähtis prioriteet edendada troopiliste vihmametsade kaitsmise kavasid, näiteks hüvitist metsade hävinemise vältimise eest.